钦定古今图书集成/理学汇编/文学典/第092卷 > 戴良
## 钦定古今图书集成/理学汇编/文学典/第092卷 > 戴良

按《明外史》本传：“良字叔能，浦江人。通经史百家暨医
卜释老之说。初习科举，业已弃去，学古文于黄溍、柳
贯、吴莱。贯卒，经纪其家。岁戊戌，太祖定金华，良入谒，
语及时事，太祖大悦，命与胡翰等十二人会食省中，
日轮二人讲经史陈治道。明年，用良为学正，与宋濂、
叶仪辈训诸生。太祖既旋师，良忽弃官逸去。辛丑，元”
顺帝用荐者言，授良江北行省儒学提举。良见时事
不可为，避地吴中，依张士诚。久之，见士诚将败，挈家
泛海，抵登、莱，欲间行归。《扩廓军》道梗，寓昌乐数年。洪
武六年，始南还，变姓名，隐四明山。太祖物色得之。十
五年，召至京师，试以文，命居会同馆，日给大官膳，欲
官之。以老疾，固辞，忤旨。明年四月，暴卒，盖自裁也。良世居金华九灵山下，自号九灵山人。有文集三十卷。
苏伯衡赞其像曰：“其跋涉道途也，类子房之报韩；其
徬徨山泽也，犹正则之自放。”盖元亡后，惟良与王逢
不忘故主，每形于歌诗。而太祖终以良前事为嫌，故
卒不获其死云。

按《金华府志》：“余阙持节过婺，闻良善诗歌，与论古今
作者词旨优劣，阙欣然曰：‘士不知诗久矣，微子吾不
敢相语’。乃尽授以平昔所得于师友者。于是良之诗
名遂雄视东南，结屋县西，日与同辈讨论圣贤微旨，
家事有无，悉置不问。亲党或劝以营产业为子孙计，
良谢曰：‘子孙贫富，非吾所可知，且家世业儒，读书之’”
外，亦不能有他图也。